Kont qiegħed hemm fuq il-moll. Bil-qiegħda aktar milli mixħut. Il-baħar kaħlani, kajman, il-mewġ nofs kedda. Xagħri mhux twil u għalhekk lanqas biss iċċaqlaq. Meta nkun il-Belt qatt ma nieħu malja miegħi. Ma nafx għaliex imma l-Belt qatt ma nassoċjah mal-baħar u għalhekk il-malja l-aħħar ħaġa li tgħaddieli minn moħħi biex nixħet fil-basket li nġorr wara dahari. Imma llum wara li għamilt li kelli nagħmel fettilli ninżel 'l isfel u nimrah lejn il-baħar. Li qiegħed fejn il-baħar u mhux se ninżel ngħum ħassejtni qisni qed nonqos. Bħal meta tmur titlajja qrib xi kunċert biex forsi tisma' xi ħaġa għax biljett jew ma lħaqtx tixtri jew il-but qed jgħir u jikkonvinċik biex tħallielu ftit kumpanija ta' żewġ karti mgeżwra. Qisu mhux jien biss ma nassoċjax il-Belt mal-baħar, għax minn tant nies fit-toroq ewlenien hawn jien u dan it-tifel biss. It-tifel ukoll qiegħed hawn mingħajr biss mhu se jgħum. Jien il-baga li hemm bi dritti qisni qed inħossha tinkini. Qiegħda tgħidli llum mhux se tużani b'sinjal biex tgħum sa ħdejja u ddawwar denbek lura? Dan it-tifel qed kwiet hawn waħdu. Ma jidhirx żerbinott. Jidher li għandu bżonn il-ħin waħdu, u għalkemm jien bħalissa qed waħdi qisni qed inħoss għalih li m'għandux kumpanija. Għax meta tikber normali li trid ftit ħin għalik, imma meta għadek żgħir is-solitudni morra. U l-morr it-tfal ma jħobbuh xejn, mhux bħalna. Bħall-affarijiet jaħarqu. Ħafna żgħar lanqas il-Kinnie ma jniżżlu. U qtajtha li għandi ngħidlu kelmtejn. Minn fejn se nibda? 'Illum sabiħ il-baħar hux?' 'Żaqqu ratba u rasu iebsa'. 'Għalhekk ma ġibtx il-malja u għomt ftit?'. 'It-tfal mhux ukoll raskom iebsa?' 'Iva, imma aħna ma naslux daqs il-baħar'. 'Il-baħar illum kalm, mhu se jasal imkien'. 'Is-sena l-oħra imma ħadli lill-papa.' Lanqas ċamata ma qatt ħallietni daqshekk bla nifs. Din l-istorja ċkejkna hija mnebbħa bħas-soltu mir-ritratt ta' Pawlu Mizzi. Għal darba oħra, grazzi Pawl!